[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.12.2007

SEK(2007) 1720

ARBEJDSDOKUMENT FRA KOMMISSIONENS TJENESTEGRENE

Ledsagedokument til forslag til EUROPA-PARLAMENTETS OG RÅDETS FORORDNING om indbyrdes tilnærmelse af medlemsstaternes lovgivning om emissioner fra tunge erhvervskøretøjer og om adgang til reparationsinformationer om køretøjet Sammenfatning af konsekvensanalysen {COM(2007) 851 final}{SEC(2007) 1718}

ARBEJDSDOKUMENT FRA KOMMISSIONENS TJENESTEGRENE

Ledsagedokument til forslag til EUROPA-PARLAMENTETS OG RÅDETS FORORDNING om indbyrdes tilnærmelse af medlemsstaternes lovgivning om emissioner fra tunge erhvervskøretøjer og om adgang til reparationsinformationer om køretøjet Sammenfatning af konsekvensanalysen

Luftkvaliteten er i løbet af de sidste ti år blevet bedre, men der er stadig betydelige problemer med luftkvaliteten overalt i EU, især i byområderne og de tæt befolkede regioner.

I 2020 vil EU stadig langt fra have opfyldt målsætningerne i det sjette miljøhandlingsprogram. Selv om den nuværende lovgivning gennemføres effektivt, vil der fortsat være betydelige negative sundhedsmæssige og miljømæssige virkninger.

For at løse disse problemer, har yderligere initiativer været overvejet, og i den forbindelse er følgende muligheder blevet vurderet:

- Ingen ændring

- Lovgivningsmæssig tilgang på EU-plan

- Regulering i medlemsstaterne

- Skattemæssige incitamenter indført af medlemsstaterne

- Tilgang uden regulering.

Konsekvensanalysen har vist, at der er behov for at sænke grænseværdierne for emission fra tunge erhvervskøretøjer (Euro VI) for at forbedre luftkvaliteten, samtidig med at der sikres et velfungerende indre marked.

Partikelforurening er genstand for stor videnskabelig opmærksomhed, og der er behov for harmoniserede emissionsgrænser i EU for at undgå forhindringer for markedsføring af tunge erhvervskøretøjer og for disses bevægelighed og for at opnå væsentlige reduktioner i partikelemissionen fra sådanne køretøjer i hele EU. Der foreslås en reduktion af grænseværdien for partikelmasse på 66 % med en emissionsgrænse på 0,01 g/kWh, hvilket med den nuværende teknologi vil nødvendiggøre montering af partikelfiltre på alle dieselkøretøjer.

En yderligere indsats mod emission af nitrogenoxid (NOx) og carbonhydrid (HC)[1] er også begrundet, idet mange medlemsstater ellers ikke vil være i stand til at opfylde kravene i direktivet om nationale emissionslofter (2001/81/EF) og forslaget om revision af direktiverne om luftkvalitet (KOM(2005) 447)[2]. Det foreslås, at NOx-emissionsgrænsen reduceres med 80 % til 0,4 g/kWh. Der vil være behov for øget anvendelse af motorteknologi og efterbehandlingsteknologi for at opfylde kravene til NOx-emission.

I konsekvensanalysen behandles en række ændringer af den eksisterende lovgivning. Den generelle effekt af disse ændringer er en yderligere stramning af emissionsgrænserne for køretøjer, idet de mindsker risikoen for, at køretøjerne forurener mere end nødvendigt ved at indføre mere kontante og omfattende lovkrav, uden at det medfører urimelige omkostninger. Hertil kommer, at ændringerne sikrer standardiseret adgang til reparationsinformationer om køretøjer

Konklusionen i konsekvensanalysen er, at det er hensigtsmæssigt fremover at tilpasse EU's emissionsværdier med USA's. De fleste berørte parter - herunder industrien - støtter en tilpasning til USA's grænseværdier, og vores konsekvensanalyse viser, at dette vil være omkostningseffektivt.

Resultatet bliver en betydelig forbedring af luftkvaliteten, samtidig med at omkostningerne til udvikling og prøvning af motorer mindskes. Faktisk vil forslaget gøre det muligt for fabrikanterne at producere yderst miljøvenlige motorer til både det amerikanske og det europæiske marked.

Forslaget gør det også muligt for medlemsstaterne at opfylde kravene i direktivet om luftkvalitet.

[1] I dette dokument anvendes carbonhydrider (HC) og flygtige organiske forbindelser (VOC'er) synonymt.

[2] Dette forslag om et direktiv om luftkvalitet vil medføre ændringer af den eksisterende lovgivning om luftkvalitet, dvs. direktiv 96/62/EF ("rammedirektivet"), EFT L 296 af 21.11.1996, s. 55, og tre afledte direktiver: 1999/30/EF, 2000/69/EF, 2002/3/EF og Rådets beslutning 97/101/EF.